b'\n_START_ARTICLE_\nJurgis \xc4\x8ciurlys\n_START_PARAGRAPH_\nJurgis \xc4\x8ciurlys (1881 m. vasario 3 d. Itkonyse, Kupi\xc5\xa1kio vals\xc4\x8dius \xe2\x80\x93 1959 m. rugs\xc4\x97jo 14 d. Niujorke) \xe2\x80\x93 in\xc5\xbeinierius gele\xc5\xbeinkelininkas, mokslininkas, politinis veik\xc4\x97jas.\n_START_SECTION_\nBiografija\n_START_PARAGRAPH_\nMok\xc4\x97si Virbali\xc5\xa1kio prad\xc5\xbeios mokykloje, 1892\xe2\x80\x931900 m. \xc5\xa0iauli\xc5\xb3 gimnazijoje, kuri\xc4\x85 baig\xc4\x97 sidabro medaliu. 1901\xe2\x80\x931904 m. studijavo Peterburgo universitete. 1902 m. trumpam pa\xc5\xa1alintas u\xc5\xbe dalyvavim\xc4\x85 student\xc5\xb3 riau\xc5\xa1\xc4\x97se. 1904 m. \xc4\xafstojo \xc4\xaf Peterburgo technologijos institut\xc4\x85, kur\xc4\xaf baig\xc4\x97 1913 m. Ketverius metus buvo Peterburgo lietuvi\xc5\xb3 student\xc5\xb3 draugijos pirmininkas._NEWLINE_1913\xe2\x80\x931914 m. dirbo Vilniaus kanalizacijos statyboje. 1914 m. mobilizuotas \xc4\xaf Rusijos kariuomen\xc4\x99. Pirmojo pasaulinio karo metais dirbo Tulos ginkl\xc5\xb3 gamykloje, ten buvo Lietuvi\xc5\xb3 tremtini\xc5\xb3 klubo pirmininkas._NEWLINE_1918 m. gr\xc4\xaf\xc5\xbeo \xc4\xaf Vilni\xc5\xb3. 1918 m. gruod\xc5\xbeio 3 d. tapo Susisiekimo ministerijos technin\xc4\x97s tarnybos nariu, nuo 1918 m. gruod\xc5\xbeio 26 d. valdininkas ypatingiems reikalams. 1919 m. \xe2\x80\x9eSocialdemokrato\xe2\x80\x9c redaktorius.\n_START_SECTION_\nLietuvos gele\xc5\xbeinkeliuose\n_START_PARAGRAPH_\nNuo 1919 m. gegu\xc5\xbe\xc4\x97s 20 d. Kauno gele\xc5\xbeinkelio dirbtuvi\xc5\xb3 vir\xc5\xa1ininkas. 1922 m. kovo 27 d. komandiruotas \xc4\xaf Maskv\xc4\x85 perimti Lietuvai pagal Taikos sutart\xc4\xaf priklausiusias susisiekimo priemones._NEWLINE_Nuo 1927 m. baland\xc5\xbeio 1 d. Lietuvos gele\xc5\xbeinkeli\xc5\xb3 Traukos tarnybos vir\xc5\xa1ininko pavaduotojas, nuo 1928 m. kovo 26 d. vir\xc5\xa1ininkas, nuo 1930 m. lapkri\xc4\x8dio 13 d. Susisiekimo ministerijos in\xc5\xbeinerin\xc4\x97s tarybos pirmininkas, nuo 1935 m. sausio 1 d. Gele\xc5\xbeinkeli\xc5\xb3 direktoriaus pavaduotojas, 1935\xe2\x80\x931938 m. direktorius, v\xc4\x97liau \xe2\x80\x93 Susisiekimo ministerijos vyriausiasis inspektorius._NEWLINE_Nuo 1936 m. vasario 29 d. Lietuvos energetikos komiteto pirmininkas. 1940 m. rugpj\xc5\xab\xc4\x8dio m\xc4\x97n. bol\xc5\xa1evik\xc5\xb3 paskirtas Gele\xc5\xbeinkeli\xc5\xb3 direktoriumi, bet dirbti atsisak\xc4\x97. Juo tapo tik 1941 m. bir\xc5\xbeelio m\xc4\x97n., u\xc5\xbe\xc4\x97jus vokie\xc4\x8diams.\n_START_SECTION_\nMokslininkas\n_START_PARAGRAPH_\n1919\xe2\x80\x931922 m. d\xc4\x97st\xc4\x97 fizik\xc4\x85 Vilniaus lietuvi\xc5\xb3 gimnazijoje. Nuo 1922 m. lapkri\xc4\x8dio 1 d. Lietuvos universiteto Technikos fakulteto vyr. asistentas, nuo 1925 m. spalio 1 d. docentas, 1942\xe2\x80\x931944 m. profesorius. Skait\xc4\x97 ma\xc5\xa1in\xc5\xb3 detali\xc5\xb3 ir keliam\xc5\xb3j\xc5\xb3 ma\xc5\xa1in\xc5\xb3 kurs\xc4\x85, d\xc4\x97st\xc4\x97 bendr\xc4\x85j\xc4\x85 ma\xc5\xa1in\xc5\xb3 teorij\xc4\x85._NEWLINE_Pareng\xc4\x97 ir i\xc5\xa1leido hektografu spausdintus paskait\xc5\xb3 kursus: \xe2\x80\x9eMa\xc5\xa1in\xc5\xb3 detal\xc4\x97s\xe2\x80\x9c (1924\xe2\x80\x931925 m.), \xe2\x80\x9eKeliamosios ma\xc5\xa1inos\xe2\x80\x9c (1932 m.), \xe2\x80\x9eMa\xc5\xa1in\xc5\xb3 teorija\xe2\x80\x9c (1940 m.). Aktyviai dalyvavo Lietuvos technik\xc5\xb3 draugijos veikloje, buvo vienas jos steig\xc4\x97j\xc5\xb3, valdybos sekretorius, v\xc4\x97liau \xe2\x80\x93 Lietuvos in\xc5\xbeinieri\xc5\xb3 s\xc4\x85jungos valdybos pirmininko pavaduotojas ir mechanik\xc5\xb3 sekcijos pirmininkas. Paskelb\xc4\x97 daugyb\xc4\x99 savo specialyb\xc4\x97s straipsni\xc5\xb3 \xc5\xbeurnaluose \xe2\x80\x9eS\xc4\x85sieka\xe2\x80\x9c(1927\xe2\x80\x931928 m.), \xe2\x80\x9eTechnika\xe2\x80\x9c (1928 m.), \xe2\x80\x9eTechnika ir \xc5\xabkis\xe2\x80\x9c (1933\xe2\x80\x931936 m.)._NEWLINE_Baigiantis karui 1944 m. pasitrauk\xc4\x97 \xc4\xaf Vokietij\xc4\x85, 1945\xe2\x80\x931946 m. dalyvavo organizuojant Pabaltijo universitet\xc4\x85 Hamburge ir Pineberge, 1946\xe2\x80\x931947 m. jame d\xc4\x97st\xc4\x97. 1947 m. Pabaltijo universiteto Mechanikos fakulteto dekanas. 1947 m. gruod\xc5\xbeio 22 d. i\xc5\xa1vyko \xc4\xaf JAV. 1948\xe2\x80\x931950 m. gegu\xc5\xbe\xc4\x97s 22 d. d\xc4\x97st\xc4\x97 Fort Veino technikos mokykloje.'